עבר ביטוחי הוא רצף של 3 השנים האחרונות לפחות בהן הייתם מבוטחים בביטוח מקיף או בביטוח צד ג'. הכוונה לביטוח רכב על שמכם או שהשם שלכם מופיע בו כנהג נוסף המורשה לנהוג ברכב. דוח עבר ביטוחי אפשר להדפיס מאתר "הר הביטוח" של משרד האוצר.
בדיקת העבר הביטוחי משמשת לקבלת הנחת העדר תביעות בביטוח רכב, ולרכישת ביטוח רכב מוזל (מקיף או צד ג') המיועד לנהגים זהירים. בדיקת עבר ביטוחי היא הדרך של חברות הביטוח להעריך עד כמה מסוכן לבטח אתכם, ולכן יש חברות ביטוח המסרבות לבטח נהגים ללא עבר ביטוחי. זה לא הוגן שהיחס לאדם ללא עבר ביטוחי זהה ליחס שמקבל אדם עם עבר ביטוחי מוכתם בתביעות ועברות תנועה, אך זה המצב בפועל.
יש מקרים בהם לאדם אין עבר ביטוחי שאורכו 3 שנים (התקופה המינימלית הרצופה הנדרשת לצורך הנחת העדר תביעות). לפעמים כי לא היה לו ביטוח מקיף או צד ג' (יש חברות ביטוח המתייחסות רק לביטוח מקיף כעבר ביטוחי ואחרות מקבלות גם ביטוחי צד ג'). לפעמים כי הביטוח לא נמשך ברצף, לפעמים כי מדובר בנהג חדש ולפעמים בנהג הנוהג ברכב המשפחתי, רכבים של מקום העבודה או רכבים מזדמנים אחרים ושמו אינו מופיע בפוליסת הביטוח.
אם העבר הביטוחי שלכם כולל ביטוח צד ג' בלבד, ועכשיו אתם מעוניינים בביטוח מקיף לרכב, יש חברות ביטוח שיכירו בעבר הביטוחי שלכם רק בהקשר של ביטוח צד ג', ולשאר הביטוח המקיף תחשבו כנטולי עבר ביטוחי. אם הרכב שלכם מושבת מסיבה זו או אחרת, ואינכם מעוניינים לבטח אותו בתקופת ההשבתה (הכוונה לא להקפאת ביטוח רכב, אלא לאי חידוש ביטוח רכב), חברת הביטוח תסביר לכם שעדיף להמשיך את הביטוח למרות שהרכב אינו נוסע, רק כדי לשמור על רצף העבר הביטוחי ועל הזכות להנחת העדר תביעות ולביטוח נהג זהיר.
תוכלו ליצור עבר ביטוחי בדרכים הבאות:
נהגים צעירים עד גיל 30 יכולים להסתמך על הנחת העדר תביעות של הוריהם והצהרה של ההורים. יש חברות ביטוח שיקבלו הצהרה גם עבור נהגים מבוגרים יותר.
רכשו ביטוח צד ג'. הוא זול יותר ותוכלו לבנות כך עבר ביטוחי חלקי.
תמשיכו לנהוג תחת הפוליסה של מישהו אחר, אבל תוסיפו את שמכם כנהג נוסף בפוליסה וכך תבנו עבר ביטוחי.